google/wiki40b huggingface dataset:
Lucanus mishmi

Kjennetegn

En stor (hannen ca. 50 millimeter), brun til svart hjortebille, oversiden gjerne med noe lys bestøvning, under denne nokså blank. Som vanlig hos hjortebiller har den allometrisk vekst, der store hanner har forholdsvis større og bredere kjever, de hos små hanner er mindre on enkelt krummede. Store hanner har store, kraftige kjever som har en innoverrettet tann et stykke utenfor midten, kløvede i spissen. Hos små hanner er det gjerne bare en ganske liteb tann, og spissen e rikke kløvet. De knebøyde antennene har vanligvis en fire-leddet vifte. Bakhodet har skrå tverrkjøler på sidene. Hunnen er mindre og mørkere, nesten helt svart.

Utbredelse

Arten er utbredt i India (Arunachal Pradesh).
Aberdonia

Aberdonia var et britisk bilmerke som ble produsert mellom 1911 og 1915 av karosseribyggerne Brown, Hughes og Strachan. Bilene var utstyrt med en 3,2 liter (3160 ccm) motor med fire sylindre og 20 hestekrefter, og kostet 500 britiske pund i syvseters-utgave eller 700 pund i en åpen luksusutgave. 
På bilutstillingen i London i 1911 viste Aberdonia en prototype, som hadde midtmontert motor og forhjulstrekk, med sjåføren plassert foran motoren og passasjerene bak.
Temperament and Character Inventory

Temperament and Character Inventory (TCI) er en biososial modell for å identifisere personlige egenskaper. Modellen fungerer som en personlighetstest med en skala for gradering. Den er utviklet av psykiateren C. Robert Cloninger i 1993. Cloninger har også utviklet personlighetstesten Tridimensional Personality Questionnaire (TPQ).
Modellen består av fire såkalte temperamenter og tre karakterdimensjoner som personlighetsmålingen baserer seg på. Formålet med TCI er å kartlegge individuelle personlighetsforskjeller, både innenfor normalt omfang og psykopatologisk. TCI anvendes i psykiatri for kartlegging av mistilpassninger og psykopatologisk atferd. Et spørreskjema på 240 spørsmål er utviklet for å måle de ulike personlighetsdimensjoner.
Berg videregående skole

Historie

Skolen ble etablert med bare én klasse i 1925 under navnet Ullevål middelskole. Elevtallet steg raskt da den flyttet inn i det nye bygget på Berg i 1929–1930. Skolens navn ble da Berg kommunale høiere Almenskole. Skolen ble også senere ombygget innvendig for å kunne gi plass til flere elever. Skolens gamle russemerke var en nøkkel, med et nøkkelsjegg formes som en B og en S. I skolens siste år hadde ca. 460 elever, der nær 90 gikk på IB. Skolen var den første i Norge som tilbød undervisning rettet mot IB Diploma, fra 1981. Hvert år eteksaminerte skolen 50–70 elever med IB Diploma Programme. Skolen hadde ca. 60 lærere.
Berg ble delvis omgjort til barneskole i løpet av 2013. Den videregående skolen flytter til nye Blindern videregående skole sammen med Fagerborg videregående skole til skolestart 2014.

Bergrevyen

Berg videregående skole har arrangert skolerevy årlig i over 25 år. Revyen har som regel premiere i første halvdel av januar, da elevene får lov til å disponere skolens gymsal i måneden som omfatter juleferien.

Markante revydetaljer

I 2008 fikk Bergrevyen sin første toppkarakter av Oslopulsredaksjonen med oppsetningen NRK Hubro/NRK Kobra under regi av de tidligere Bergelevene og førstegangsinstruktørene Hanna Klingberg og Erlend Badhwar Valen-Sendstad. Revyen ble videre nominert til revyprisen for beste skolerevy i Oslo/Akershus i 2008, men ble slått på målstreken til fordel for  Elvebakkenrevyen.
Sjabuhragan

Sjabuhragan (middelpersisk شاپورگان; Shāpuragān) er en hellig tekst innen manikeismen, skrevet av religionsstifteren Mani (216-276) etter år 240. Det er ett av i alt ni skrifter som tilskrives Mani; ingen av dem er kjent for ettertiden i sin helhet.
Teksten var dedikert til kong Sjahpur I av Persia av Sasanide-dynastiet, som regjerte på Manis tid. Hensikten med teksten var å gi kongen et inntrykk av den nye religionen manikeismen, som tok opp i seg elementer fra de tre religionene som var utbredte i perserriket på denne tiden: kristendom, buddhisme og zoroastrisme, 
Utdrag fra teksten er oversatt til norsk i antologien Manikeiske skrifter, 2011.
Neymar

Landslagskarriere

Neymar var 18 år da han debuterte for Brasils herrelandslag den 10. august 2010 (mot USA, hvor han også scoret sitt første landslagsmål på seniornivå). Han ble tatt ut til den brasilianske troppen til VM 2014 på hjemmebane i Brasil. Han hadde innen turneringen scoret 31 mål på 49 kamper for Brasil. I 2009 spilte han for både Brasil U17 og Brasil U20. Han spilte tre kamper og scoret ett mål for Brasil U17. For Brasil U20 spilte han syv kamper og scoret ni mål.
Under sommer-OL i 2016 tok Neymar og Brasil gull, etter å ha slått Tyskland i finalen. Neymar scoret både Brasils mål i ordinær spilletid (kampen endte 1-1 etter ekstraomganger), og den avgjørende straffen etter at kampen gikk til ekstraomganger og straffesparkkonkurranse.
Han ble tatt ut i Brasils tropp til VM i fotball 2018 i Russland.

Personlig liv

Den 24. august 2011 fikk Neymar en sønn sammen med sin daværende kjæreste Carolina Noguiera Dantas. De er ikke lenger i et forhold, men hun bor i Spania, der de deler omsorg for sønnen.
Neymar er personlig kristen og har et nært forhold til kristendomen.
Aldo Manuzio

Aldo Manuzio, latinisert Aldus Manutius (født 1450 i Sermoneta ved Roma, død 6. februar 1515), var en italiensk boktrykker og forlegger. Hans utgaver av antikke greske verk ble en av de viktigste forutsetningene for 1500-tallets humanisme.

Bakgrunn

Aldo Manuzio fikk under Gasparino da Verona i Roma og Guarino da Verona i Ferrara sin tids beste utdanning i latin og gresk språk. I 1482 besøkte han sin venn og studiekamerat Giovanni Pico i Mirandola, og fortsatte der sine studier i gresk. Her satte han seg som mål å redde den klassiske greske litteraturen for ettertida ved å få de viktigste verkene satt på trykk.

Virke

Han valgte seg Venezia som det mest passende stedet for å sette opp en trykkpresse. Her samla han rundt seg en stab av greske lærde. Han gjorde gresk til virksomhetens arbeidsspråk, og brukte også gresk privat. På et tidspunkt hadde han hele tretti greske skriftlærde og handverkere boende.
I 1495 hadde han klart første bind av Aristoteles' verker, som han avslutta med i alt fem bind i 1498. Ni komedier av Aristofanes kom i 1498; Thukydid, Sofokles og Herodot fulgte i 1502, Xenofon og Evripides i 1503 og Demosthenes i 1504. I 1509 kom et bind med arbeider av Plutark.
Krig og ufred satte en midlertidig stopper for forlagsvirksomheten, men i 1513 kom en utgivelse av Platons skrifter, og i 1514 Pindar, Hesykhios fra Milet og Athenaios. Da han døde i 1515 var han i gang med den første trykte oversettelsen av Septuaginta. Dette ble utgitt posthumt i 1518. I tillegg til de nevnte verkene – som alle var førsteutgaver – sto Manuncio bak en lang rekke opptrykk av manuskripter som var blitt trykt i andre italienske byer på samme tid.
Manutius' forlag utga også en lang rekke romerske og italienske klassikere. Her kan nevnes Polizianios samlede verker, Dantes Divina commedia, Petrarkas dikt, en samling latinske dikt fra tidlig kristen tid, Plinius' brev, Quintilian og Valerius Maximus – alt i enten førsteutgave eller med en til da ukjent kvalitet i papir og typer. 
Til de latinske og italienske utgavene fikk han utviklet et elegant skriftsnitt som bærer hans navn (aldinsk, i dag bedre kjent som kursiv). Det påstås at snittet er modellert over Petrarkas håndskrift. Hensikten med denne typen var å få en smal og slank skrift til bøker i oktavformat, som Manuzio var den første til å trykke. Som trykker og forlegger var han ikke bare opptatt av at bøkene skulle være vakre og oppfylle strenge håndverksmessige mål; de skulle også ha en overkommelig pris. Det var også Manuzio som innførte den moderne bruk av det ortografiske tegnet semikolon («;»). 
Han døde som en fattig mann, etter å ha gitt verden bokskatter som i dag omsettes for uhyre summer.
For å oppmuntre til studier i antikkens språk, diktning og kultur grunnla Manuzio i 1502 et akademi som han kalte «Nytt akademi». Et av akademiets mer berømte medlemmer var Erasmus av Rotterdam.
Jerry Seinfeld

Tidlig liv

Da Jerry var ganske ung flyttet han med foreldrene, Kalman og Betty, samt søsteren Carolyn, til Massapequa på Long Island. Han studerte ved Oswego College, men flyttet senere til Queens College i New York. Etter å ha tatt del i collegeproduksjoner, fikk han sansen for stand-up.
Seinfeld opptrådte på lokale klubber til karrieren fikk et løft etter en opptreden hos Rodney Dangerfield HBO i 1976. Han hadde sin TV-debut i 1980 i situasjonskomedien Benson. Her spilte han i tre episoder før han ble sparket. Han sverget den gang at han aldri ville opptre i en komiserie uten mer kontroll. Karrieren tok av etter å ha vært hos The Tonight Show Starring Johnny Carson i mai 1981, da han var 27 år. Deretter fulgte opptredener hos The Late Show with David Letterman og The Merv Griffin Show. I 1989 ble han tilbudt å lage en serie for NBC med stand-up komikeren Larry David.

Seinfeld

Serien som etter få år ble en enorm suksess og en av TV-historiens mest populære komiserier, startet med navnet The Seinfeld Chronicles, men skiftet raskt navn til Seinfeld.  
Etter at serien ble avsluttet flyttet Seinfeld, fremdeles ugift, tilbake til New York City. Her kjøpte han en ny og betraktelig dyrere leilighet i Central Park West, like nedenfor hans forrige ungkarsbolig i West 81. street.

Privatliv

Seinfeld datet den mye yngre Shoshanna Lonstein fra 1993 til 1997. Et forhold det ble snakket mye om på grunn av den store aldersforskjellen.
25. desember 1999 giftet Jerry Seinfeld seg med Jessica Sklar (født Nina Sklar 12. september 1971). De møttes på Reebok Sport Club i 1998, og begynte å gå ut sammen like etter. Dette, til tross for at hun nettopp hadde giftet seg med Eric Nederlander. På et tidspunkt var det snakk om at Nederlander ville saksøke Seinfeld for det hele. Dette ble aldri gjort.
Seinfeld har tre barn med kona. Det første er datteren Sascha, født 7. november 2000. De fikk en sønn 1. mars 2003, som heter Julian Kal Seinfeld. Tredje og til nå siste er sønnen Shepherd Kellen Seinfeld, som ble født 22. august 2005.
Fasttelefoni

Fasttelefoni betegner telefoni gjennom fast linjenett, det vil si trådnett av kobber, kabel eller fiber helt ut til abonnenten. Motsetningen er trådløs telefoni – det vil si enten mobiltelefoni, satellitt- eller radiotelefoni – hvor samtalen går i luften ut til abonnentens telefonapparat. 
Historisk er fasttelefoni den eldste varianten av telefoni. Den ble oppfunnet av italieneren Antonio Meucci i 1849, men skotten Alexander Graham Bell stjal patenten i 1876, og ble lenge feilaktig ansett som oppfinneren. Fasttelefoni ble introdusert i Norge i 1879. Mobiltelefoni er av langt nyere dato, og ble introdusert kommersielt på 1970-tallet, og digitalisert i 1993 i Norge gjennom GSM.
Fasttelefoni brukte lang tid til å ta av i verdensmarkedet, og vokser meget sakte. Det er om lag 1,2 milliard fasttelefonibrukere i verden, mens antallet mobiltelefonibrukere er om lag 3,2 milliarder (herav GSM 2,8 mrd) og vokser raskt, med 10-40 % årlig. Også i Norge skjer det en nedbygging av fasttelefoni gjennom at stadig flere husholdninger – og bedrifter – velger å bruke utelukkende mobil. Fastlinjen reserveres da til oppkobling av f. eks. internett. Innen 2023 vil bruken av (PSTN) bli utfaset til fordel for mobil og IP-telefoni.
Fasttelefoni krever nedgraving av linjenett i bakken eller i luftstrekk, og dette er mer kostbart enn å installere mobilnett. I nye markeder i Asia, Afrika og Latin-Amerika er det mange land som «hopper over» fasttelefonien og bygger ut mobiltelefoni direkte. Selv om det trengs fibertilknytning mellom basestasjonene for mobiltelefoni, slipper man da å bygge ut fastlinjer ut til hver enkelt abonnent.

Regulatoriske forhold

Fasttelefoni bygde tidligere på monopoler i nesten alle land, dog hadde noen land (som Sverige og Finland) konkurranse allerede fra 1800-tallet. I dag er de dominerende fastnett-operatørene, som f.eks Telenor og Telia Company, regulert og pålagt å gi konkurrerende teletilbydere adgang til «kobbernettet» (LLUB) og fibernettet (bitstrøm-aksess) på like og ikke-diskriminerende vilkår.

IP-telefoni

I de senere år har IP-telefoni blitt mer og mer utbredt i Norge og denne typen telefoni misforstås ofte som fasttelefoni. IP-telefoni benytter tilgjengelig internettlinje til å kommunisere over og blir således ikke definert som fasttelefoni.
Buljongkopp

Buljongkopp er en kopp til å drikke eller spise buljong eller suppe av. Buljongkopper er gjerne lave og vide, og de har to hanker og skål. Buljongkopper er laget av keramikk og rommer gjerne fra 0,2 til 0,4 liter.
Axel W. Prebensen

Andre verdenskrig

Etter den tyske okkupasjonen av Norge kom Prebensen over til Storbritannia der han gikk inn i de norske styrkene. Han tjenestegjorde på motortorpedobåt, som ble sendt over til Nordsjøen for å gjennomføre anslag mot tyske mål.
Prebensen utmerket seg i tjenesten. I statsråd 15. januar 1943 ble han tildelt Krigskorset med sverd «for fremrakende ledelse av sitt fartøy M.T.B. 620 under operasjoner som resulterte i senkningen av et transportskip på 5/7000 tonn på norskekysten den 27. november 1942.» Operasjonen ble gjennomført sammen med «MTB 623» under ledelse av Alf Christian Haavik, som også ble dekorert med Krigskorset. De to fartøyene opererte i Askvoll der de kom over to transportskip og tre eskortefartøyer. Begge transportskipene ble senket.
Vellykkede angrep som dette bidro til at motortorpedovåpenet ble ansett for å være av stor betydning for den norske krigsinnsatsen.

Utmerkelser

I tillegg til Krigskorset med sverd, mottok Prebensen også Krigsmedaljen.
Pearl index

Pearl index er et mål på hvor effektiv en prevensjonsmetode er. Pearl index oppgis i prosent, og noe forenklet kan Pearl index fremstilles slik: Dersom 100 kvinner bruker samme prevensjonsmetode i et år, tilsvarer Pearl index antallet kvinner som blir gravide, til tross for bruk av prevensjonsmetoden.

Kritikk

Pearl index beregnes som regel ut fra bruk i kontrollerte studier med veldefinerte populasjoner. Den er derfor ikke direkte overførbar til den virkelige verden, hvor brukerne har langt større variasjon i demografiske og kulturelle forhold som kan påvirke bruken av en prevensjonsmetode.
Pearl index forutsetter at feilraten til prevensjonsmetoden er konstant, men i virkeligheten vil den være høyest i starten fordi de mest fertile vil feile tidligst. Kliniske utprøvninger av lang varighet vil dermed resultere i lavere Pearl index enn korte studier.
Et annet moment er at at Pearl index bare sier noe om frekvensen tilfeldig uønsket graviditet, mens andre relevante faktorer ikke inngår i bregningen. Eksempler er misfornøydhet med metoden, forsøk på å bli gravid, bivirkninger og frafall i studiene.
Det er en vanlig misforståelse at den teoretisk høyeste Pearl index er 100%. Dersom alle kvinnene i en studie ble gravide i løpet av den første måneden, vil Pearl index bli 1200 eller 1300. Pearl index er bare nøyaktig som statistisk estimat av årlig risiko for å bli gravid dersom svangerskapsraten i studien er lav.
Mistletoe

Mistletoe er en sang skrevet av Nasri Atweh, Adam Messinger og Justin Bieber som ble spilt inn og gitt ut på singel med Justin Bieber i 2011. Sangen ble også gitt ut på albumet Under the Mistletoe senere samme år.
Suite 16 spilte inn sangen og da den ut på singel i 2016.
Mellemværftet

Mellemværftet er et skipsverft fra seilskutetida i Kristiansund kommune i Møre og Romsdal; verftet er et industrielt kulturminne som eies og drives av Nordmøre Museum. Verftet har siden 1984 blitt drevet som et skipsverft for veteranskip.
Verftsområdet har tre slipper og en stor verkstedbygning, oppført i bindingsverk utmurt med teglstein, med smie og mekanisk verksted, foruten arbeidsplass under tak for tømmermennene og bolighus for verftets eiere med sine familier. Verftsområdet har dessuten sagbu, materialbod, kai med vippekran og en nyere verkstedbrygge. 
Mellemværftet ble etablert ca. 1860 som et verft for bygging og reparasjoner av Kristiansunds store flåte av små seilskuter, hovedsakelig jakter og galeaser. Disse skipene ble brukt til oppkjøpsfartøyer under de store torskefiskeriene i Nord-Norge. I Kristiansund ble fisken anvendt som råstoff for klippfiskproduksjon. I denne trafikken var ikke hurtighet et avgjørende konkurransefortrinn, slik at seil ble brukt til framdrift helt til 1950-åra. 
I Vågen i Kristiansund lå på denne tiden tre skipsverft på rad og rekke, Øvre Krana, Nedre Krana og mellom dem Mellemværftet. 
Jekta Pauline fra Steinkjer er et av de mange skip som har vært oppe på slippen på Mellemværftet. 
Mellemværftet ble fredet av Riksantikvaren i 2018. Fredningen omfatter fem bygninger og elleve andre konstruksjoner og byggverk.
Game Critics Awards

Game Critics Awards er et sett med årlige videospillpriser som holdes etter E3. Den har blitt holdt siden 1998. Prisene gis til spill som vises på E3. Nominasjonene og vinnerne velges av individuelle dommere fra 35 nordamerikanske dommere fra diverse media. Prisene holdes separat fra E3.
Fylkesvei 573 (Sogn og Fjordane)

Fylkesvei 573 i Sogn og Fjordane (Fv573) går mellom Kollsete og Bortne i Bremanger kommune. Veiens lengde er 6,6 km.
Veien har blitt del av 616Fylkesvei 616.
Libido Link

Libido Link var et band med utgangspunkt i Tromsø, men med tilholdssted i Oslo. Medlemmene kom opprinnelig fra Tromsø-bandene Fetter Anton og Fandens Oldemor.
Akselerert prosesseringsenhet

En akselerert prosesseringsenhet (APU) er en datamaskins prosesseringsenhet som inkluderer ekstra databehanlingskapasitet for å akselerere en eller flere typer prosesser utenfor en dataprosessor (CPU). Dette kan også omfatte en grafikkprosessor (GPU) som brukes for generell databehandling (GPGPU), et felt-programmerbart gate array (FPGA), eller lignende spesialiserte behandlingssystemer. Variasjoner over bruken av dette begrepet omfatter en markedsførings-basert variasjon i hvor APU er beskrevet som en bearbeiding enhet som integrerer en CPU og en GPU på samme dør, og dermed forbedre dataoverføringshastigheter mellom disse komponentene samtidig som den reduserer strømforbruket med opp mot 50% med dagens teknologi over tradisjonell arkitektur. APU'er kan også omfatte videobehandling og andre programspesifikke akseleratorer. Eksempler inkluderer AMD Fusion, IBM CELL, Intel HD Graphics, og NVIDIA Prosjekt Denver.
Begrepet akselerert prosesseringsenhet eller APU ble først brukt i en offentlig sammenheng med hensyn til akselerert databehandling i 2006, og før det i ulike presentasjoner og forretningsplaner som er skrevet av Joe Landman om skalerbar informatikk.
Cerotoma

Utseende

Middelsstore (4 - 9 millimeter), ovale, blanke bladbiller, gule eller røde med svarte tegninger, oversiden ikke påfallende punktert og uten synlige hår. Pronotum er avrundet firkantet, mye smalere enn dekkvingene, som er noe utvidet bakover. Beina er tynne, middels lange, gule til svarte.

Levevis

Både larvene og de voksne (imago) er planteetere, ofte på busker og trær. Noen av artene kan opptre i store mengder og snauspise vertsplantene i enkelte år. De voksne billene flyr godt og kan forflytte seg over betydelige avstander. Noen av artene kan gjøre skader på grønnsaker i gresskarfamilien og erteblomstfamilien, som de gjerne angriper i frøbladstadiet like etter spiring.

Utbredelse

Slekten er utbredt i Amerika.
VM i bandy 1995

Bandy-VM 1995 ble arrangert i Minnesota i USA mellom 30. januar og 5. februar. Det var det nittende verdensmesterskapet i bandy og det første som ble arrangert i Nord-Amerika. Åtte lag deltok, først var det gruppespill, i gruppe A, der de beste lagene spilte, ble de to første lagene kvalifisert til semifinale og det tredje og fjerde laget fikk spille mot vinneren og nummer to i gruppe B i om de siste semifinaleplassene. Kampene ble spilt på John Rose Minnesota Oval i Roseville. Sverige ble verdensmester for femte gang ved å beseire Russland i finalen.
Zhongshan (Liupanshui)

Zhongshan (kinesisk: 钟山区, pinyin: Zhōngshān Qū) er et distrikt i byprefekturet Liupanshui i provinsen Guizhou i Folkerepublikken Kina.
Norges offentlige utredninger

Norges offentlige utredninger (NOU-er) er utredninger som publiseres av utvalg eller arbeidsgrupper nedsatt av regjeringen eller et departement. En utredning kan også komme i form av en rapport. NOU-er danner gjerne grunnlag for forslag som regjeringen sender over til Stortinget og er ofte sitert og gjengitt i stortingsmeldinger. Jurister tillegger drøftinger fra Norges offentlige utredninger vekt som rettskilder, og omtaler disse som lovforarbeider.
Mario Cuomo

Bakgrunn

Mario Cuomo var sønn av katolske italienske innvandrere til USA. Faren Andrea Cuomo var fra Nocera Inferiore, og moren Immacolata (født Giordano) var fra Tramonti i  Campania. Familien eide en forretning i South Jamaica i Queens.
Cuomo fikk sin skolegang og høyere undervisning i hjembyen, og avla i 1953 sin grunneksamen og i 1956 juristeksamen ved St. John's University i New York City. Deretter var han advokat.
Den ambisjon han hadde hatt om å bli profesjonell baseballspiller la han bort etter å ha pådratt seg en idrettsskade.

Politiker

Cuomo var kandidat i 1977 til borgermestervalget i New York. Han tapte i demokratenes primærvalg mot Ed Koch, men bestemte seg for likevel å stille til valg, for det lille partiet Liberal Party of New York. Han tapte med knapp margin mot Koch i selve borgermestervalget.
I guvernørvalget i 1978 ble Cuomo som demokrat valgt til viseguvernør i staten New York. Han tjenestegjorde som viseguvernør  1979-1982. I guvernørvalget i 1982 beseiret han Koch i demokratenes primærvalg og vant knepent mot republikaneren Lewis Lehrman i selve guvernørvalget.
Han fikk nasjonalt ry meget på grunn av en tale han holdt under Democratic National Convention i 1984, der han kritiserte president Ronald Reagans politikk. Etter dette ble han i vide kretser ansett som den ledende potensielle kandidat som Det demokratiske partis presidentkandidat ved valgene både i 1988 og 1992, men begge ganger avstod han fra å la seg nominere. Han fikk en slags status som nølende eller motvillig fanebærer for demokratene ved disse anledninger, og fikk tilnavnet Hamlet on the Hudson.
Cuomo ble kjent for sine liberale standpunkter, som for eksempel sin sterke motstand mot dødsstraff. I sin embedstid forhindret ham ved sitt veto flere ganger at dødsstraffen ble gjeninnført i delstaten. Han var personlig motstander av abort, men inntok politisk det såkalte pro-choice-standpunkt.
Etter tre mandatperioder som guvernør tapte Cuomo i 1994 guvernørvalget mot George Pataki.
7. divisjon fotball for menn (Vestfold)

2017

¹ Larvik Turn 2 trakk laget sitt den 13. mars 2017.
² Åsgårdstrand 2 trakk laget sitt den 24. april 2017.

2013

¹ Tjølling 2 beholdt plassen ettersom klubbens tredjelag vant 8. divisjon.

2009

Husøy og Foynland 2 er trukket 2 poeng, den 14. september 2009.

Kilde: www.fotball.no

Sist oppdatert: fredag 25. september 2009.

2005

Kilde: www.fotball.no

Siste kamp spilt: søndag 25. september 2005.

2003

Kilde: www.fotball.no

Siste kamp spilt: torsdag 25. september 2003.

7. divisjon Vestfold avd. A høst

Kilde: www.fotball.no

Siste kamp spilt: søndag 1. oktober 2000.